PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra Propunerii legislative de modificare şi completare a
Hotărârii nr.977/2003 privind taxa pentru serviciul public de radiodifuziune şi a Hotărârii nr. 978/2003 privind taxa pentru serviciul public de televiziune 

În conformitate cu prevederile art.95. din regulamentul Camerei Deputaţilor, republicat, Propunerea legislativă de modificare şi completare a Hotărârii nr. 977/2003 privind taxa pentru serviciul public de radiodifuziune  şi a Hotărârii nr. 978/2003 privind taxa pentru serviciul public de televiziune a fost transmisă Comisiei cu adresa nr. Pl-x  429 din 21 septembrie 2009.

Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru buget, finanţe şi bănci şi Comisiei juridice, de disciplină şi imunităţi. Până la data întocmirii raportului s-a primit avizul negativ din partea Comisiei pentru buget finanţe şi bănci. Comisia a ţinut cont de avizul negativ, nr. 694 din 23.06.2009, emis de Consiliul Legislativ,  precum şi de Punctul de vedere al Guvernului, nr. 2199/28.08.2009, ce nu susţine adoptarea acestei iniţiative legislative.

 Conform prevederilor art. 75 alin.(1) din Constituţia României, republicată şi art. 92 alin. (8) pct. 2 din Regulamentul Camerei Deputaţilor, republicat, Camera Deputaţilor este prima Cameră sesizată. 

Potrivit prevederilor art. 73 din Constituţia României, republicată, propunerea legislativă face parte din categoria legilor organice, ca şi legea asupra căreia se intervine cu modificări. 
Propunerea legislativă a fost dezbătută în şedinţa Comisiei din data de 29 septembrie 2009. 

Iniţiativa legislativă are ca obiect de reglementare modificarea a două hotărâri ale Guvernului, respectiv Hotărârea Guvernului nr. 977/2003 privind taxa pentru serviciul de radiodifuziune şi Hotărârea Guvernului nr. 978/2003 privind taxa pentru serviciul de televiziune, în sensul scutirii anumitor categorii de persoane fizice sau juridice de la plata acestor taxelor lunare.  
La lucrările Comisiei au fost prezenţi 13 deputaţi, din totalul de 19 membri ai Comisiei. Membrii Comisiei au analizat conţinutul propunerii legislative şi au subliniat că:  pe fond, acest subiect a constituit obiectul mai multor iniţiative legislative succesive ori amendamente ce au fost respinse cu o motivaţie temeinică. În cazul acestei propuneri legislative au fost semnalate încălcări de ordinul tehnicii legislative, de suprapunere a unor acte normative emise de autorităţi diferite şi de nerespectare a ierarhiei acestora, ce au determinat respingerea propunerii legislative prin vot.

În conformitate cu prevederile Constituţiei României, republicată şi ale Regulamentului Camerei Deputaţilor, republicat, Camera decizională este Senatul.

Raportul Comisiei a fost adoptat cu unanimitatea  voturilor celor prezenţi în sală în momentul votării.

În urma dezbaterii, Comisia pentru cultură, arte, mijloace de informare în masă propune plenului respingerea  Propunerii legislative de modificare şi completare a Hotărârii nr.977/2003 privind taxa pentru serviciul public de radiodifuziune şi a Hotărârii nr.978/2003 privind taxa pentru serviciul public de televiziune. Respingerea iniţiativei este motivată astfel:
· modificarea prin lege a celor două hotărâri ale Guvernului nu poate fi realizată, întrucât, potrivit art. 60 din Legea nr. 24/2000, republicată, cu modificările şi completările ulterioare, dispoziţiile de modificare se încorporează, de la data intrării lor în vigoare, în actul normativ de bază, identificându-se cu acesta;  în cazul modificării unei hotărâri a Guvernului printr-un act cu putere de lege, ne-am afla în prezenţa a două decizii de nivel diferit, ce nu se pot contopi prin exprimarea lor în textul unei hotărâri a Guvernului; 
· pentru respectarea ierarhiei actelor normative, a competenţelor autorităţilor publice şi a principiului simetriei în materie de legiferare, proiectul nu poate fi adoptat, competenţa aparţinând în exclusivitate Guvernului, autoritate a puterii executive.

